Asociácia zamestnávateľských zväzov a združení SR

**Materiály na rokovanie HSR SR**

**Dňa18. augusta 2016**

**č. 16)**

**Stanovisko**

**k Návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.**

**Všeobecne k návrhu:**

Ministerstvo životného prostredia Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „návrh novely“).

Zmeny a doplnenia vykonané v rámci platného zákona č. 24/2006 Z. z. v znení neskorších predpisov prostredníctvom predkladaného návrhu novely sú výsledkom snahy o komplexné odstránenie transpozičného deficitu voči smernici 2011/92/EÚ o posudzovaní vplyvov určitých verejných a súkromných projektov na životné prostredie v platnom znení (ďalej len „smernica EIA“), ktorý bol vytknutý Slovenskej republike v rámci procesu infringementu (konanie č. 2013/2034 proti Slovenskej republike podľa článku 258 o porušení Zmluvy o fungovaní Európskej únie) oznámením Európskej komisie z 21. marca 2013 – list č. C(2013) 1558 final. Na základe uvedeného infringementu bola prijatá novela zákona pod č. 314/2014 Z. z., avšak z pohľadu EK neboli stále transponované v súlade s EIA smernicou nasledovné otázky. Podľa Komisie:

- absentuje povinnosť smerujúca voči developerovi ukladajúca mu pri výbere z viacerých hlavných               alternatív brať do zreteľa environmentálne vplyvy,

- zákon vynechal stanovenie požiadavky v súvislosti s rozhodnutím, ktoré sa má vydať v EIA procese               (záverečné stanovisko),

- sa javí, že v zákone nie sú potrebné ustanovenia, ktoré by zaviazali súd rozhodnúť načas                v administratívnych otázkach v zmysle posúdenia zákonnosti administratívnych rozhodnutí, zákonov a              opomenutí,

- nie je v zákone žiadne ustanovenie, že „členské štáty zabezpečia, aby boli verejnosti dostupné praktické               informácie o prístupe k správnemu a súdnemu skúmaniu“ v zákone ani v ostatnej národnej legislatíve.

Ďalej sa infringement obracia na nedostatočne transponovanú prílohu zákona, kde sú uvedené nedostatky v prípade úpravy ropných rafinérií, prevádzok na splyňovanie a skvapalňovanie uhlia a bituminóznych hornín, prevádzok na ťažbu a spracovanie azbestu, zariadení na prečerpávanie vody medzi riečnymi korytami, vodných priehrad a iných zariadení určených na zadržiavanie alebo akumuláciu vody, potrubí na prepravu ropy, plynu a chemikálií s priemerom viac ako 800 mm a dĺžkou viac ako 40 km, skladovania CO2, zariadení na výrobu hydroelektrickej energie a výroby a spracovania výrobkov založených na elastoméroch.

V tejto súvislosti je potrebné uviesť, že návrh novely nerieši všetky pripomienky Komisie. Podrobnejšie písomné zdôvodnenie, pripomienok Komisie, ktoré návrh novely nerieši bolo spolu s návrhom novely zaslané Komisii.

Predkladaný návrh zároveň súvisí s potrebou plnenia všeobecnej ex antekondicionality č. 6 „Existencia pravidiel na efektívne uplatňovanie právnych predpisov Únie v oblasti životného prostredia týkajúcich sa EIA a SEA“, kritéria č. 1 „Opatrenia na zabezpečenie účinného uplatňovania smernice Európskeho parlamentu a Rady 2011/92/EÚ (EIA) a smernice 2001/42/ES“.

Ex antekondicionality predstavujú nevyhnutný predpoklad pre čerpanie prostriedkov z Európskych štrukturálnych a investičných fondov (ďalej len „EŠIF“) v programovom období 2014 - 2020. Ex antekondicionalita v oblasti EIA/SEA sa uplatňuje na úrovni Partnerskej dohody Slovenskej republiky a má horizontálny charakter s dosahom na všetky operačné programy zahŕňajúce aktivity, ktoré podliehajú posudzovaniu vplyvov na životné prostredie.

V súlade s čl. 19 nariadenia (EÚ) č. 1303/2013 v platnom znení sú členské štáty povinné splniť ex antekondicionality najneskôr do 31. decembra 2016. V prípade nesplnenia ex antekondicionality hrozí pozastavenie platieb na dotknuté operačné programy. Komisia vo svojom stanovisku k predmetnej ex antekondicionalite, ktoré zaslala Úradu vlády SR ako Centrálnemu koordinačnému orgánu zodpovednému za vykazovanie plnenia všeobecných ex antekondicionalít na úrovni Partnerskej dohody SR na roky 2014 – 2020, ako aj Ministerstvu životného prostredia SR zodpovednému za vecné plnenie všeobecnej ex antekondicionality v oblasti EIA/SEA, zdôrazňuje, že „.. bude pokračovať v dôslednom sledovaní aplikácie smernice ako aj v overovaní toho, ako sa usmernenie týkajúce sa Systému riadenia a kontroly EŠIF pre obdobie 2014 - 2020, aplikuje pri relevantných projektoch“. Toto posúdenie je predmetom záverečného potvrdenia splnenia ex antekondicionality.

Systém riadenia a kontroly EŠIF definuje podmienku poskytnutia príspevku č. 23 týkajúcu sa oprávnenosti z hľadiska preukázania súladu s požiadavkami v oblasti posudzovania vplyvov navrhovanej činnosti na životné prostredie. V rámci overovania splnenia uvedenej podmienky je potrebné, aby v konaní o ŽoNFP bolo „vykonané overenie súladu predmetu predloženého projektu s výstupom z procesu posudzovania vplyvov na životné prostredie podľa zákona o posudzovaní vplyvov. V prípadoch, kedy došlo ku zmenám projektu, bude potrebné vykonať opätovné posudzovania (re-assessment), a v prípade identifikovanej potreby aj opätovné povoľovacie konanie (re-permitting).“ Pre splnenie uvedenej podmienky, ako aj ex antekondicionality, je potrebné zapojenie koordinátora pre oblasť posudzovania vplyvov (koordinátor EIA), ktorým je odbor posudzovania vplyvov na životné prostredie MŽP SR, a preto je potrebné vytvoriť dostatočné administratívne kapacity pre zabezpečenie výkonu týchto činností. Zdroje na ich financovanie sú alokované v Operačnom programe Technická pomoc, kde je „MŽP SR ako koordinátor EIA pre EŠIF“ oprávneným prijímateľom.

Predkladaný návrh novely nebude mať vplyv na štátny rozpočet, rozpočty obcí a vyšších územných celkov, ani vplyv na informatizáciu spoločnosti. Zároveň je možné konštatovať, že návrh novely bude mať pozitívny sociálny a environmentálny vplyv. Nepredpokladá sa možná finančná záťaž pre podnikateľa a ani vplyvy na služby verejnej správy pre občana.

Návrh novely je v súlade s právom Európskej únie, Ústavou Slovenskej republiky, s ostatnými zákonmi, ako aj s medzinárodnými zmluvami. Návrh novely nebude predmetom vnútrokomunitárneho pripomienkového konania.

Návrh novely zákona sa predkladá s rozporom s verejnosťou.

Novela novely bude pripravený na schválenie v NR SR do polovice decembra 2016, kedy nadobudne platnosť, pričom účinná bude k 1. januáru 2017.

**Stanovisko AZZZ SR :**

**Pripomienka č. 1:**

ZCHFP SR sa pripája k pripomienke, ktorú v rámci MPK adresovali predkladateľovi viaceré podnikateľské subjekty, a to k Čl. I bod 5., kde sa v § 37, ods. 4 návrhu zákona navrhuje

nahradiť poslednú vetu „Príslušný orgán v záverečnom stanovisku odsúhlasí variant vybraný v stanovisku štátneho orgánu ochrany prírody a krajiny“ vetou „Príslušný orgán v záverečnom stanovisku pri výbere variantu prihliada na stanovisko štátneho orgánu ochrany prírody a krajiny“.

**Pripomienka č. 2, zásadná:**

K bodu č. 11. materiálu: v prílohe č. 8, kapitola č. 8, navrhuje predkladateľ doplniť položku č. 12. „Výroba a spracovanie výrobkov založených na elastoméroch“. Túto položku žiadame doplniť do kapitoly č. 4. Chemický, farmaceutický a petrochemický priemysel nie pod kapitolu č. 8 „Ostatné priemyselné odvetvia“.

Odôvodnenie:

Pododvetvie Výroba výrobkov z gumy spadá pod chemický priemysel a keďže táto kapitola v prílohe zákona existuje, považujeme za vhodné zaradenie do Kapitoly č. 4, a nie ako „Ostatné priemyselné odvetvia“ v kap. č. 8.

**Záver :**

AZZZ SR po zapracovaní pripomienok odporúča materiál na ďalšie legislatívne konanie.